Veiligheid verskerp – nog 'n dokter aangeval | Netwerk24
Deur Jana Smit 09 Junie 2019 00:18
Net dae nadat 'n jong dokter haar aanvaller se tong afgebyt het toe hy haar in die Pelonomi-hospitaal wou verkrag, het rowers probeer om nóg 'n vroulike dokter by die hospitaal se motor te kaap.
Dít ondanks verbeterde veiligheidsmaatreëls wat die afgelope week inderhaas by die hospitaal ingestel is.
Zweli Mkhize, nuwe minister van gesondheid, was Vrydag self by die hospitaal om hom te vergewis van die veiligheidsituasie. Hy het toegegee dat veiligheid nie na wense was nie.
Die 24-jarige mediese intern wat Dinsdagnag in die roepkamer aangeval is, is gereed om van môre af terug te wees op haar pos.
Sy kry baie ondersteuning, het haar ma, ook 'n dokter by Pelonomi, gister aan Rapport gesê. Sy sê ook hulle is tevrede met die stappe wat gedoen is om die hospitaal te beveilig.
Die man wat haar dogter aangeval het, het net voor middernag Dinsdag aan die roepkamer se deur geklop terwyl sy alleen daar was. Sy het gedink dis 'n kollega en die deur oopgemaak. Hy het haar oorval en sy het 'n stuk van sy tong afgebyt. Toe hy vlug, het die stuk tong saam met sy broek op die vloer van die kamer bly lê. Die aanvaller is later aangekeer toe hy by die Nasionale Hospitaal mediese hulp gevra het.
Volgens Mondli Mvambi, woordvoerder van die Vrystaatse departement van gesondheid, het die dokter in Januarie by die hospitaal begin werk.
In 'n tweede voorval gisteroggend in die vroeë oggendure het drie mans, een van hulle met 'n pistool, probeer om 'n ander dokter in die hospitaal se parkeerterrein te kaap.
Toe sy gil, het hulle haar selfoon gegryp en spore gemaak. Hulle het die pistool se magasyn in die parkeerterrein laat val.
Mvambi sê hulle is vol vertroue die veiligheidsmaatreëls wat nou getref is, sal vrugte afwerp.
Hy sê die departement gaan ook nouer saamwerk met die Universiteit van die Vrystaat se veiligheidsdienste. Hulle gaan ook stukkende slotte en ligte herstel en kommunikasie tussen gesondheidswerkers en veiligheidswagte verbeter.